በ2009 ዓ.ም. በኢሬቻ በዓል መዳረሻ ሰሞን መላው የክረምት ወራት በሙሉ የአስቸኳይ ጊዜ ሁኔታ አዋጅ ባይታወጅበትም፣ ውጥረት የተሞላበት ወቅት ነበር፡፡ ገዢው ፓርቲ ከነሐሴ 10 ቀን እስከ ነሐሴ 22 ቀን ድረስ በሥራ አስፈጻሚው ኮሚቴና በድርጅቱ ምክር ቤት ስብሰባ ውሳኔና መግለጫ አማካይነት ለሕዝብ ምሬትና እሪታ ያቀደውን ምላሽ የማያሰማበት ጊዜ ነበር፡፡ በተለይም ጠቅላይ ሚኒስትር ኃይለ ማርያም ደሳለኝ ነሐሴ 24 ቀን 2008 ዓ.ም. በሰጡት ወቅታዊ ሁኔታውን የተመለከተ መግለጫ፣ ‹‹መንግሥት የሕግ የበላይነትን ለማስከበር ሁሉንም አቅሙን ይጠቀማል፡፡ በእኔ በኩል ይህ በሕግ የበላይነት እንዲከበር ለማድረግ ሁሉም የፀጥታ አካሎቻችን የሕግ የበላይነትን እንዲያስከብሩ አዝዣለሁ፡፡ ስለዚህ ሁሉም የፀጥታ አካሎታችን የሕግ የበላይነትን ማስከበር ጀምረዋል፡፡ የጀመሩትንም የሕግ የበላይነት አጠናክረው ይቀጥላሉ፤›› ያሉበት ጊዜ ነው፡፡
